Gustavo Kuerten

**Gustavo Kuerten** (10. septembar 1976) je bivši brazilski teniser. Tri puta je pobedio u pojedinačnoj konkurenciji na Rolan Garosu a 4. decembra 2000. bio je prvoplasirani na ATP listi.

## Detinjstvo
Gustavo Kuerten je rođen u Florijanopolisu u južnom Brazilu. Potiče iz porodice nemačkog porekla. Tenis je počeo da igra kada je imao šest godina. Njegov otac, bivši amaterski igrač, je umro 1985. kada je Gustavo imao osam godina. Njegov prvi trener je bio Karlos Alves da bi ga kasnije nasledio Lari Pasos koji ga je trenirao sve do kraja karijere. Kuerten je postao profesionalac 1995. godine.

## Teniska karijera
Posle dve godine profesionalne karijere Kuerten je postao drugi teniser u Brazilu, iza Fernanda Meliženija. Sa njim je doveo Brazil do Svetske grupe Dejvis kupa pobedom protiv Austrije 1996. godine. Naredne godine osvojio je svoj prvi ATP trofej, Otvoreno prvenstvo Francuske. Tako je postao prvi Brazilac koji je osvojio titulu u pojedinačnoj konkurenciji na nekom Grend slem turniru još od 1966. kada je Marija Bueno pobedila na Ju-Es openu. Na putu do titule pobedio je tri bivša osvajača ovog turnira: Tomasa Mustera (3. kolo), Jevgenija Kafeljnikova (četvrtfinale) i Seržija Brugeru u finalu. Osvajanjem Rolan Garosa postao je treći najslabije rangirani teniser koji je osvojio neki grend slem. Samo su Mark Edmondson kao 212. i Goran Ivanišević kao 125. bili slabije rangirani od Kuertena kada su osvojili grend slem titule. Nakon ove pobede narednih godinu i po dana Kuerten je ostvarivao loše rezultate. Sezona 1998. je bila najgora u njegovoj karijeri ako se izuzmu one kada je bio povređen. Te godine je ispao na Rolan Garosu od, onda malo poznatog, Marata Safina. Sezonu 1999. je završio u prvih deset na ATP listi. Te godine je pobedio u Rimu, pobedivši Patrika Raftera u finalu dok je na Rolan Garosu stigao do četvrtfinala. Isti rezultat je ostvario i na Vimbldonu, gde je poražen od Andrea Agasija. Sa reprezentacijom Brazila plasirao se u polufinale Dejvis kupa a na kraju sezone je učestvovao na Tenis masters kupu. Godine 2000. osvojio je drugu titulu na Rolan Garosu. Sa Maratom Safinom je vodio veliku borbu za prvo mesto ATP liste i zahvaljujući pobedama nad Pitom Samprasom i Andre Agasijem uspeo je da osvoji Tenis masters kup i sezonu završi na prvom mestu. Naredne sezone ponovo je bio najbolji na Rolan Garosu, čime se pridružio Bjornu Borgu, Ivanu Lendlu i Matsu Vilanderu koji su tri ili više puta pobeđivali na ovom turniru.

Naredne dve godine imao je problema sa povredama a jedini turnir koji je osvajao je bilo Otvoreno prvenstvo Brazila 2002. i 2004. Zanimljivo je da je 2004. Kuerten naneo jedini poraz Rodžeru Federeru na grend slem turnirima. Naime, pobedio ga je u trećem kolu Rolan Garosa rezultatom 6–4, 6–4, 6–4. To je ujedno bio i jedini Federerov poraz na grend slem turnira pre polufinala sve do juna 2010. kada ga je u četvrtfinalu pobedio Robin Soderling. Pred kraj sezone Kuerten je objavio da se povlači na neodređeno vreme zbog problema sa kukom. Kuerten je početkom 2006. ponovo počeo da se takmiči na ATP turnirima međutim, zbog slabih rezultata i problema sa povredama nije uspevao da ostvari značajnije rezultate. Gustavo Kuerten je svoj poslednji meč odigrao 25. maja 2008. na Rolan Garosu, gde je poražen u tri seta od Pol-Anri Matjua rezultatom 6–3, 6–4, 6–2.

## Grend slem finala

## Izvori

## Vanjske veze

*